Kleinzee is nie ’n dorp waardeur jy terloops op pad iewers heen ry nie. Wanneer ’n mens die R355 van Springbok af hierheen vat, is dit omdat jy hier wíl wees.
Dis ’n plek met hope karakter. Soos jy na die sinkdakgeboutjie aangery kom, begroet walviswerwels, visnette en roeispane jou – pure seedorp. En wanneer jou skoensole met die uitklimslag oor die skulpgruis knars, kyk die mense binne reeds op, want ’n nuwe vriend het pas arriveer.
Dis nou maar een ding van die Weskus – hier is g’n ’n styfheid nie. En of jy nou ’n inkommer is wat onlangs hierheen verhuis het, of net vir die middag vertoef, moenie dink jy gaan stil-stil eenkant by ’n tafeltjie sit en jou tjippies eet nie. Die Kleinzee-mense kom gesels en kort voor lank lag jy saam oor stories uit die ou diamantdae.
Die Crazy Crayfish Diner kan nagenoeg dertig mense op ’n slag akkommodeer en is so informeel soos kan kom, ewe met ’n outydse speletjieskamer met ’n veerpyltjiebord, snoekertafel en foosball.
Die spyskaart bied nie ’n groot verskeidenheid nie, maar jy sal wel iets vind wat jou mond laat water.
Waar? Aan die eindpunt van Clarkestraat. Vra vir die eerste mens wat jy teëkom (die straatname kan verwarrend raak).